वह चली गयीं और मैं आश्चर्य से उन्हें देखता रह गया। शिबू भी थोड़ी देर बाद उठकर अपने कमरे में चला गया। एक नज़र मैंने नैना के कमरे की तरफ़ देखा, लेकिन फिर बाहर चला आया। उस दिन पहली बार मैं नदी के किनारे अकेले गया था। चट्टान पर बैठे-बैठे जाने कितना समय बीत गया! रह-रहकर उस दिन वाला दृश्य आँखों के आगे कौंध जाता जब नैना के साथ यहाँ आया था। उसकी उल्लंग छातियाँ, उसके घने बाल, बारिश, मौत, उसका प्रेमी। क्या नैना की माँ को उस युवक के बारे में पता है? क्या शिबू भी कुछ नहीं जानता? मुझे अपने-आप पर खीझ होती कि मैं ही क्यों न सबकुछ बता देता! बता दूँ, फिर नैना क्या सोचेगी मेरे बारे में? उसे मुझ पर यक़ीन न होता तो वह मुझे अपने साथ क्यों आने देती? लेकिन अगले ही पल मैं यह सोच कर शशोपंज में पड़ जाता कि क्या नैना ने यह सब इसलिए किया कि उसे मुझ पर यक़ीन था? या वह बताना चाहती थी कि वह मुझसे, तापस या उस पर मर-मिटने वाले दसियों लोग से नहीं, बल्कि उस चन्दन से प्रेम करती है!